食藕
作者：李流謙
朝代：宋

paragraphs: 芙渠固佳産，其末亦奇絕。
此土乃物宜，厥包比柚橘。
蔓引莖自遂，泥蟠體仍潔。
一絲戲傀儡，衆竅殞鯈忽。
七月陂塘秋，千蓋偃寒碧。
俚語名带花，脆嫩若無骨。
如船近誑誕，似玉孰追削。
瞿曇况真理，穢浄本同出。
花實根相連，因果非兩法。
君看入口處，一片疑嚼雪。
溽暑肌如熏，毒酲肺欲裂。
只應蕭爽時，便是清凉國。